Sagunt ja forma part del VI Pla de Salut 2016-2020 de la Comunitat Valenciana de Xarxa Salut
11 de febrer 2020

![](/media/baxobs1k/78c_entrega-diploma-xarxasalut-31.jpg)  
  

Sagunt ha rebut hui el certificat que acredita la seua adhesió al VI Pla de Salut 2016-2020 de la Comunitat Valenciana ‘Salut en totes les edats. Salut en totes les polítiques’, tal com es va aprovar per unanimitat en la sessió plenària del 26 de setembre de 2019. L'objectiu del Pla, que forma part de Xarxa Salut, és millorar el nivell de salut i reduir les desigualtats en salut de la societat desenvolupant accions concretes adaptades a l'àmbit local des de l'administració i comptant amb la participació ciutadana.

  

L'alcaldessa accidental, María José Carrera, i el regidor de Sanitat i Consum, Javier Timón, han rebut este matí en el saló de Plens de l'Ajuntament el certificat que acredita l'adhesió de Sagunt a Xarxa Salut per part del Centre de Salut Pública de València. En l'acte també ha estat present el gerent del departament de Salut de Sagunt, José Luis Chover, i la directora del Centre de Salut Pública de València, Elvira Mensat, qui ha fet lliurament del diploma.

  

L'alcaldessa accidental ha explicat que este diploma implica «**el compromís de Sagunt en el desenvolupament d'accions de promoció de salut local. La salut i el benestar social són dos temes fonamentals per a l'Equip de Govern perquè són claus per a millorar la qualitat de vida dels nostres veïns i veïnes**». A més, María José Carrera assegura que, amb l'adhesió a Xarxa Salut, «**Sagunt té a la seua disposició ferramentes innovadores i formació que ens permetran la consecució de les nostres metes; la nostra màxima sempre és millorar la salut de la ciutadania**». Carrera ha fet una crida a tota la població perquè participe en les diferents accions que es duran a terme emmarcades en el pla.

  

El regidor de Sanitat i Consum ha declarat que «**hui venim a completar la primera de les cinc etapes que ens consoliden com a municipi pertanyent a Xarxa Salut del VI Pla de Salut de la Comunitat Valenciana amb l'objectiu de fer de Sagunt una ciutat més saludable**». Així mateix, Javier Timón ha destacat l'assessorament rebut pel Centre de Salut Pública de València durant tot el procés, així com la col·laboració de l'Hospital de Sagunt i de la seua àrea d'Atenció Primària com a vehicle canalitzador de les diferents estratègies que es desenvoluparan en el programa d'activitats de Xarxa Salut.

  

Finalment, Timón ha remarcat el treball dut a terme per part del departament de Sanitat i Consum de l'Ajuntament que ha fet possible desenvolupar esta iniciativa, així com al d'Esports i Serveis Socials per reforçar-la.

  

![](/media/52lhkbmi/78c_entrega-diploma-xarxasalut-10.jpg)  
  

Entre les actuacions que es desenvolupen amb este pla destaca l'anàlisi de la situació de salut del municipi de manera participativa per a incorporar els recursos locals necessaris; desenvolupar projectes orientats a promoure la salut en les diferents edats i entorns dels veïns i veïnes del municipi; i dur a terme accions formatives i de capacitació dels membres el grup impulsor del projecte.

  

D'esta manera, Sagunt passa a formar part de Xarxa Salut, que és la xarxa de municipis de la Comunitat Valenciana que s'adherixen al IV Pla de Salut de la Comunitat amb el compromís tant de desenvolupar les accions de promoció de salut local emmarcades en este pla com d'esforçar-se perquè estes accions promoguen la salut des d'una perspectiva intersectorial, participativa i d'equitat.

  

José Luis Chover ha destacat la importància de la unió de la promoció de la salut amb les prescripcions facultatives, «**perquè en realitat els metges d'atenció primària prescriuran accions d'activitat física a determinats pacients amb determinades patologies, encara que Xarxa Salut és ampliable a qualsevol mena d'activitat que permeta una millor qualitat de vida dels ciutadans**». El gerent del departament de Salut de Sagunt també ha assenyalat que l'Ajuntament de Sagunt ja té una base per a funcionar i una àmplia oferta cultural i esportiva «**que redunda en el benestar de les persones**».

  

Per la seua banda, Elvira Mensat ha afirmat que Xarxa Salut és per a fer accions de salut per a la població i amb la població i que els centres de salut han de donar suport a este procés: «**Cal ensenyar a la població a viure amb salut. Hem d'arribar a una esperança de vida alta, però en bones condicions de salut**». La directora del Centre de Salut Pública de València ha acabat indicant que esta adhesió és l'inici d'un procés lent i dur en el qual haurà de participar la població i «**entre tots prioritzar quines són les millors accions de salut perquè la població conega com viure en salut**».

  

Mitjançant Xarxa Salut es pretén donar un marc d'acció, exemples de bones pràctiques i evidència científica per a facilitar el desenvolupament de la perspectiva de salut en totes les polítiques d'àmbit local. A este efecte, un grup de persones de diferents àmbits professionals ja estan treballant en el desenvolupament de les Guies Xarxa Salut de la Comunitat Valenciana.

  

Entre els avantatges que té Sagunt per pertànyer a esta xarxa, i per participar en el Pla de Salut de la CV, destaca que pot millorar la salut i qualitat de vida de la població, reduir les desigualtats en salut en l'àmbit local, accedir a subvencions de la Conselleria de Sanitat Universal i Salut Pública, participar en jornades i tallers que permeten l'intercanvi d'experiències de promoció de la salut entre municipis, etc.​ 

*   [](http://www.facebook.com/sharer.php?u=https://aytosagunto.es/va/actualitat/sagunt-ja-forma-part-del-vi-pla-de-salut-2016-2020-de-la-comunitat-valenciana-de-xarxa-salut/ "Facebook")
*   [](http://twitter.com/share?url=https://aytosagunto.es/va/actualitat/sagunt-ja-forma-part-del-vi-pla-de-salut-2016-2020-de-la-comunitat-valenciana-de-xarxa-salut/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ja-forma-part-del-vi-pla-de-salut-2016-2020-de-la-comunitat-valenciana-de-xarxa-salut/ "Linked In")
*   [](mailto:?body=https://aytosagunto.es/va/actualitat/sagunt-ja-forma-part-del-vi-pla-de-salut-2016-2020-de-la-comunitat-valenciana-de-xarxa-salut/)